Verklein kabinet nou, vra DAJohn Steenhuisen, hoofsweep van die DA. Foto: Twitter Die DA het gevra dat pres. Cyril Ramaphosa dringend die kabinet verklein om die land geld te spaar. Drie DA-LP’s, te wete John Steenhuisen (hoofsweep), Yusuf Cassim en Desiree van der Walt, het vanoggend die parlementêre perskorps toegespreek na aanleiding van navorsing wat die DA die afgelope vier jaar oor uitgawes aan en deur ministers gedoen het. Luidens die DA se navorsing het Suid-Afrika een van die grootste kabinette ter wêreld, en het daar van Ramaphosa se beloftes om die kabinet te verklein, tot dusver nog niks gekom nie. Die jaarlikse salarisuitgawe vir die huidige 35 ministers en 37 adjunkministers beloop R163,5 miljoen. Dan moet elkeen van die ministers nog ŉ kantoor met ondersteuningspersoneel kry. Die ministeriële handboek beperk elke minister tot ŉ ondersteuningspersoneel van tien, en elke adjunkminister tot ŉ ondersteuningspersoneel van ses. Desnieteenstaande het die vorige minister van staatsdiens en administrasie, Faith Muthambi, oor ŉ ondersteuningspersoneel van 26 beskik, en haar opvolger, Ayanda Dlodlo, het in ŉ stadium 17 mense as ondersteuningspersoneel in diens gehad. Die huise wat vir al hierdie ministers aangekoop word as ampswonings kos gemiddeld tussen R5 miljoen en R8 miljoen per jaar, terwyl elke minister R1,75 miljoen en elke adjunkminister R1,44 miljoen op ampsmotors mag bestee. Vanjaar gaan R296,9 miljoen bestee word aan vervoer, verblyf- en voedselkostes vir reisende ministers. Die DA meen hierdie uitgawes moet drasties ingekort word. Benewens hierdie bedrae word ŉ duiselingwekkende R4,84 miljard begroot vir BBP-beskermingsdienste. Die DA bevel aan dat die grootte van die kabinet verklein word na die Mandela- en Mbeki-modelle, met 28 ministers en 22 adjunkte, wat die land vanjaar R52 miljoen sal spaar. Die DA vra ook dat die ministeriële handboek hersien en die uitvoerende gesag aan leefstyl-oudits onderwerp moet word.